**Informácia**

o vybavených interpeláciách poslancov, ktoré boli prednesené

na X. zasadnutí Miestneho zastupiteľstva MČ Košice-Sídlisko KVP

dňa 18.12.2019

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V súlade s § 14 Rokovacieho poriadku miestneho zastupiteľstva bola na X. zasadnutí miestneho zastupiteľstva dňa 18.12.2019 prednesená 1 interpelácia.

**2/2019** poslankyňa doc. Ing. Mária Gamcová, PhD.

Interpelácia v znení:

*1. Termíny korčuľovania v Aréne Sršňov pre verejnosť.*

*2. Zimná údržba priamo pred vchodom bytových domov po novele zákona.*

*3. Veľkokapacitné kontajnery – po ich odstránení spoločnosťou Kosit ostáva na zeleni*

*a parkovacích miestach neporiadok.*

**Odpoveď:**

p. Matoušek: Ideme s pánom poslancom Horenským dohodnúť termíny korčuľovania. Budeme informovať písomne.

Ing. Michalus: Po novele zákona pribudla povinnosť pre obce zabezpečiť zimnú údržbu. Nie je v silách mestskej časti okamžite vyčistiť všetky vchody, pretože nie je možné vždy použiť mechanizáciu z dôvodu, že sa pri vstupoch do bytových domov nachádzajú napr. schody. Na stretnutí so správcami domov sme ich požiadali o súčinnosť. SBD majú v rámci svojich zmlúv podchytenú zimnú údržbu pred bytovými domami. Podľa nášho harmonogramu zimnej údržby máme cesty rozdelené podľa dôležitosti, teda zastávky MHD, pred obchodmi, pred poliklinikou...

Starosta: Čistíme chodníky, ktoré máme v správe, účelové chodníky, tzv. hrebene. nemáme v správe. Zvolali sme stretnutie so správcami bytových domov, nie všetci boli ústretoví. Žiadali sme ľudí, aby si tieto hrebene čistili sami.

Ing. Čop: Nie je pravda, že všetko podľa zákona má v správe obec. Úrad eviduje takmer kompletnú dokumentáciu, ktorá bola k dispozícii pri odovzdávaní sídliska do užívania, kde bolo písané, že priebežne berie chodníky do správy Správa mestských komunikácií. Tieto komunikácie prešli na správu MČ KVP. Prístupové chodníky preberali do správy SBD II a BPMK. O spôsobe zimnej údržby sme informovali aj cez webovú stránku a aj cez aplikácie. Podľa zákona o obecnom zriadení je obyvateľ obce povinný udržiavať poriadok v obci.

Starosta: SBD II zastupuje väčšinu bytov a nemali problém so zimnou údržbou. Dôležité je čistiť hlavné ťahy. Na KVP nepribudla ani jedna modrá tabuľka (chodník v zime neudržiavaný). Firma GEOZEM bude vykonávať strojovú zimnú údržbu. Ručnú zimnú údržbu zabezpečujú aktivační pracovníci.

Ing. Čop: Bolo rokovanie s pánom Hrabovským ohľadom veľkokapacitných kontajnerov. Tieto kontajnery sú na KVP obyčajne od pondelka do piatku. Ak ostane neporiadok pri odnášaní tohto kontajnera, príslušný zamestnanec musí hlásiť na dispečing, aby následne boli vyslaní ďalší pracovníci na doupratovanie neporiadku. Aj naši aktivační pracovníci niekedy doupratujú.

Starosta: Veľkokapacitné kontajnery sa platia z vyčlenených prostriedkov. Tieto sa obyčajne rýchlo naplnia, privážajú a odvážajú sa v pondelok a v piatok. Ak sa budú odvážať viackrát do týždňa, budeme za túto službu platiť navyše. Naši aktivační pracovníci taktiež poupratujú neporiadok okolo týchto kontajnerov. Neporiadok si však častokrát ľudia robia sami. Veľkokapacitné kontajnery je služba naviac.

Spracovala: JUDr. Balážová

právne oddelenie