**Dôvodová správa**

Zásady hospodárenia a nakladania s majetkom MČ sú jedným zo základných interných noriem MČ. Vzhľadom na neustále zmeny právnej úpravy, spoločenské zmeny ale aj meniace sa potreby MČ je potrebné ich priebežne aktualizovať.

S dôrazom na vyššie uvedené skutočnosti predkladáme miestnemu zastupiteľstvu na schválenie zmeny a doplnenia Zásad hospodárenia a nakladania s majetkom (ďalej len „Zásady“). V predloženom návrhu sú zmeny pôvodného textu vyznačené farebne – zelenou farbou je vyznačené nové navrhované znenie a červenou farbou pôvodné znenie, ktoré navrhujeme vypustiť, prípadne nahradiť zeleným textom. Navrhované zmeny v zásade nemenia členenie a systematiku pôvodných Zásad, ani nemenia postupy a kompetencie pri nakladaní s majetkom MČ s výnimkou nasledovného:

* v dôsledku realizovaných zmien vo vnútorných normách MČ bol zmenený pôvodný text Zásad  ( zrušenie Zásad obsadzovania komisií pre výberové konania v MČ Košice – Sídlisko KVP, určenie členov vyraďovacej komisie vo vnútornom predpise)
* neaktuálne právne predpisy boli nahradené aktuálnymi a boli doplnené výnimky z povinného postupu pri predaji a prenájme majetku MČ v dôsledku zmeny zákona o majetku obcí
* navrhujeme zvýšenie sumy pre trvalé upustenie od vymáhania pohľadávok starostom MČ
* formulácia postupov pri predaji a prenájme majetku MČ bola sprehľadnená a zjednodušená (bez zmeny v samotnom postupe pri predaji a prenájme majetku, ten ostáva zachovaný)
* bolo doplnené nové ustanovenie týkajúce sa nakladania s majetkom mesta Košice, ktorý je zverený do správy MČ, a to s ohľadom na kompetencie správcu majetku mesta Košice vyplývajúce so Štatútu mesta Košice
* nahradenie pôvodnej Prílohy č. 1 k Zásadám novou Prílohou č. 1, ktorou stanovujeme minimálnu výšku ročného nájomného pri prenájme majetku v súlade s Prílohou č. 4 k Štatútu mesta Košice a potrebami MČ. Nová príloha zároveň oproti pôvodnej prílohe určuje širší diapazón možných účelov využívania majetku MČ.

Spracovali:

JUDr. Lenka Čechová Pisarčíková

JUDr. Magdaléna Balážová